By og Land Halsnæs

Referat af Bestyrelsesmøde onsdag den 13. maj 2009 i Foreningen for Bygnings- og Landskabskultur i Halsnæs Kommune. Mødested: Hundested Bibliotek. 

DAGSORDEN:
1.	Referent.
2.	Godkendelse af referat fra generalforsamlingen den 19. marts 2009.
3.	Kommentarer til lokalplanerne drøftes (derfor skal forslagene sendes ud til alle senest den 10. maj eller medbringes i fysisk form til mødet).
4.	Præmiering af hus, dato, procedure etc.
5.	Næste møde.
6.	Eventuelt

I mødet deltog: Kirsten Møller (formand), Anne Wegener (næstformand), Bengt Sørensen,  Jette Avlund, Ole Poulsen, Ilse Jeppesen (referent), Leif Normann Jeppesen og  Henning Hansen.

Ad 1: Ilse Jeppesen blev udpeget som referent.
Ad 2: Punktet blev ændret til “Meddelelser fra formanden”
	Foreningen er blevet optaget i Mostrups Forlag
	Hundested Havn holder “åben havn” tirsdag d. 19. maj.
	Diverse læserbreve i Halsnæs-Posten og Frederiksborg Amtsavis.
Ad 3: Lokalplanforslag i Frederiksværk er ikke i overensstemmelse med en detailhandelsundersøgelse i 2007 om udviklingen, hvor kommunen vedtog en koncentration af forretningslivet omkring gågaden. Tilslutning til oplæg fra Anne til læserbrev. Anne har endvidere initiativet til formel indsigelse fra foreningen over lokalplanforslagene for Frederiksværk. Bengt mente, at indsigelserne ville virke bedre hvis flere foreninger med en større medlemskreds var medunderskrivere, men konstaterede, at det ikke kunne lade sig gøre i denne sag. Kirsten mente, at det måske lige så meget var antallet af indsigelser, der talte.
Kirsten har ansvaret for foreningens indsigelser vedr. lokalplan for Hundested Havn.  Der var tilslutning til oplægget med enkelte ændringer.
Indsigelserne underskrives d. 19/5 af Kirsten og Anne og sendes både som mail og afleveres som skriftlige indsigelser med en følgeskrivelse.
Kirsten vil forsøge at få TV2-Lorry til at behandle lokalplanforslaget for Hundested Havn. Der var stor opbakning både blandt medlemmer og øvrige borgere og forretningsdrivende til foreningens arbejde og holdninger vedrørende lokalplanforslaget.
Ad 4: Bygningskulturens dag d. 12-13. september 2009. Tema: Verdenskulturarven. Arkitekturens dag d. 1. okt. 2009. Det blev besluttet at søge en forbedret (og dyrere) plakette udarbejdet til næste præmiering og med diplom. Evt. kan vi søge om tilskud dertil hos Kulturelt Udvalg. Præmieringen forberedes af Jette, Ole og Bengt - med tiltræden af Anne. Merete spørges.  Afsløringen sker d. 12/9.
Forslag om et egentligt medlemsmøde - tema: Visioner. Anne gjorde opmærksom på, at der forventes fremsat et kommuneplanforslag i løbet af efteråret, der evt. kunne danne tema for et medlemsmøde for visioner.
Ad 5: Næste møde d. 8. juni kl. 19:30 - hvis der er behov for et møde.
Ad 6: Opfordring til så mange som muligt til at møde op til byrådsmødet, hvor lokalplanerne behandles.

Ilse Jeppesen
Referent